གླུ་གར་གྱི་རྒྱ་མཚོ་ཞེས་སྐྱེ་བོའི་ཚོགས་ཀྱིས་རིང་ནས་བསྔགས་པའི་ཡུལ་འདི་གར་མི་རིགས་རང་ཉིད་ཀྱི་ཐུན་མོང་མ་ཡིན་པའི་ཉམས་འགྱུར་དང་།སྒྱུ་རྩལ་ཁྱད་ཆོས་ཀྱིས་ཕྱུགས་པའི་གཞས་དང་།ཞབས་བྲོ་མཐའ་ཡས་པ་ཞིག་ཡོད་པ་ཡིན།མི་རིགས་གང་འདྲ་ཞིག་ཡིན་རུང་དེའི་རིག་གནས་ཀྱི་འཚོ་བ་འཕེལ་རྒྱས་བྱུང་བའི་ལོ་རྒྱུས་ལ་བསམ་ན་གླུ་གར་ནི་དར་སྔ་ཤོས་དང་།རིག་རྩལ་འཚོ་བའི་རྨང་གཞིར་གྱུར་པ་ཞིག་ཀྱང་རེད་སྙམ།གལ་ཏེ་བོད་འདིར་ལོ་ངོ་སྟོང་ཕྲག་གཉིས་གསུམ་གྱི་ནང་ཚུད་ལ་སྤྲ་སྤྲེའུ་མི་ལ་འགྱུར་བ་ཟེར་བའི་ཚན་རིག་དང་་མཐུན་པའི་བརྗོད་ཚུལ་དེ་རིགས་ཁས་མི་ལེན་པའི་སྐྱེ་བོ་རྣམས་ལ་བལྟོས་ན།བོད་ཀྱི་དམངས་ཁྲོད་གླུ་གཞས་ལ་ལོ་ངོ་སྟོང་ཕྲག་དུ་མའི་ལོ་རྒྱུས་ཡོད་པ་རང་ཤུགས་སུ་འདོད་པ་སྨོས་ཅི་དགོས།ལོ་ཆིག་སྟོང་སུམ་བརྒྱ་ཙམ་གྱི་གོང་རོལ་དུ་བྱུང་ཞིང་ད་ལྟ་བེད་སྤྱོད་གཏོང་མུས་ཀྱི་བོད་ཡིག་འདི་ཉིད་དར་བ་ནས་བཟུང་བོད་ཀྱི་གནའ་བོའི་ཡིག་མཁན་དག་གིས་བྲིས་པའི་ལོ་རྒྱུས་དེབ་ཐེར་དང་།རྣམ་ཐར།སྔོན་བྱུང་གཏམ་རྒྱུད་སོགས་ལས་མཐོང་ཐུབ་པ་ཞིག་ཡིན།དཔེ་མཚོན་ཙམ་བརྗོད་ན།སྟག་རི་གཉན་གཟིགས་ཀྱི་དུས་ཟིངས་པོ་རྗེ་ཁྲི་པངས་གསུམ་གྱི་བློན་པོ་མྱང་རྩེང་སྐུ་དང་།དབའས་དབྱི་ཚབ་ཀྱིས་ཟིངས་པོ་རྗེའི་དབང་གཤེད་རྩུབ་སྤྱོད་ལ་བློ་ཡིད་མ་རང་བར་མྱང་དབའས་གནོན་གསུམ་ཁ་འཆམ་སྟེ་སྟག་རི་གཉའ་གཟིགས་ཀྱི་དྲུང་དུ་མགོ་འདོགས་པར་ཕྱིན་ནས་དབུ་སྙུང་བྲོ་གནའ་གཅོད་པའི་ཚེ་འབངས་ཀྱིས་རིག་སྟེ།མྱི་བཟང་ནི་རྟ་བཟང་ཤིག་ཉིན་ཞིང་ནི་ཕག་ཚལ་ན།མཚན་ཞིང་ནི་ཕྱིང་བར་མཆིལ།དགྲ་འམ་ནི་ཞིང་ཟུན་ཅིའུ་ཞེས་དཔྱད་དོ་ཏུན་ཧོང་ནས་ཐོན་པའི་བོད་ཀྱི་ལོ་རྒྱུས་ཡིག་ཆ་ལས་དྲངས་ཞེས་གླུ་རུ་བླངས་ནས་མི་གཟུགས་བཟང་རྟ་གཤེད་བཟང་ཉིན་མོ་ནགས་ཚལ་གྱི་ཕགལ་ན་ཡིབ།མཚན་མོ་ཕོ་བྲང་འཕྱིང་བར་འགྲོ།དེ་དགྲ་ཡིན་ནམ་གཉེན་ཅི་ཡིན་མི་ཤེས་སྨྲས་པ་ལྟ་བུ་དང་།ཁྲི་སྲོང་ལྡེའུ་བཙན་གྱིས་དུས་སུ་བསམ་ཡས་གཙུག་ལག་ཁང་བཞེངས་ཟིན་པའི་དགའ་སྟོན་སྐབས་སུ་བཙན་པོ་བློན་འབངས་དང་བཅས་པས་གླུ་རེ་བླངས་པ་སྟེ།ཁྲི་སྲོང་ལྡེའུ་བཙན་གྱིས་མགུར་གླུ་བླངས་པར་ང་ཡི་དབུ་རྩེ་རིགས་གསུམ་འདི་བཞེངས་པ་མི་འདྲ་སྐྱེས་པ་འདྲ་སྟེ་ང་རེ་དགའ་ཞེས་སོགས་དགའ་གླུ་བཅུ་གསུམ་བཞེས་པ་དང་།དེ་བཞིན་འབངས་མི་ཚོས་གླུ་བླངས་པ་ནི་ཤར་པོས་སྟག་རི་དགུ་བརྩེགས་བླངས།ཤར་མོས་གྲོང་ཟེར་རིང་མོ་བླངས་པ་སོགས་ལོ་རྒྱུས་ཀྱི་ཡིག་ཆར་གསལ་བ་དང་།ཁྲི་སྲོང་ལྡེའུ་བཙན་སྐབས་ཀྱི་གཞས་ཚིག་འགའ་ཞིག་དུས་ཕྱིས་ཀྱང་འཕྱོངས་རྒྱས་རྫོང་ཁོངས་དམངས་ཁྲོད་བྲོ་གཞས་ཀྱི་ནང་ལ་གཏོང་སྲོལ་ཡོད་པ་སོགས་ལས་བོད་ཀྱི་དམངས་ཁྲོད་གླུ་གཞས་དུས་ཡུན་རིང་པོའི་ལོ་རྒྱུས་ཡོད་པ་མཚོན་པ་རེད།གཞན་ཡང་ཟློས་གར་ཞེས་པ་ཡུལ་འདིའི་བཅུ་ཕྲག་རིག་པའི་གནས་ཀྱི་གྲས་འདི་ལ་མཚོན་ན་རིང་མོ་ཉིད་ནས་རིགས་པའི་གཞུང་ལུགས་ཆ་ཚང་བ་ཞིག་ཡོད།